Perepuhkustest üldiselt
Tööga seotud kohustused ja kohustused pere ees on täisealise inimese igapäevaelus mõlemad suure tähtsusega. Mõlemad kohustused nõuavad palju nii energia kui aja ressursse ja satuvad kergesti omavahel konflikti. Halvemal juhul võib see kaasa tuua töötaja otsuse peret mitte luua või pereinimese otsuse, et tal pole võimalik tööl käia. Selle konflikti leevendamiseks on ette nähtud perepuhkused. Perepuhkuste üldine eesmärk on anda vanematele võimalus hoolitseda oma laste eest ja võimaldada paremini paika seada oma töö- ja eraelu tasakaalu. Vanematel on konkreetsetel seadusest tulenevatel lastega seotud juhtudel õigus kasutada erinevaid puhkuse liike.